Trail (course à piés)

Ech trail, chele course nature o pus raremint l' course in sintier, ch'est un sport d'course à piés, dseur londgue distanche, in mitan naturel, généralemint dseur des kmins d'tière pi des sintiers d'randonnée in plaine, in foret o in montanne. Trail ch'est l'abréviacion, prope à chés francofones, ed l'inglé trail running.

Ach début d'chés innées 2010, ech trail rinconte une russite grandissante in Anmérike dech Nord, in Urope et pi ach Japon. À chés Étots-Unis, ech nombe ed coureus d'trail est passé d'4,5 à 6 millions intre 2006 pi 2012. In Urope, chés pratiquants sroétte uit millions. Chés données statistikes publiées pèr l’International Trail Running Association (ITRA) in 2020 illustrette pi confirmette ch' fénomène d' « massificacion del pratique dech trail ». Inchi d'2013 à 2019, l’ITRA o inregistré 25 700 courses dins 195 poaiyis o régions autonomes diférintes à travers l'monne pour pus 1,77 million d'pratiquants, dont 77 % étoétte des onmes pi 23 % des feumes (ITRA, 2020b). Innui, ech trail-running continue ed s' développer mondialemint pi est dvenu l'un d'chés sports qui connoait l'pus forte croissance ach monne.

 Terminolodjie 
Trail ch'est l'terme ch' pus courint in Franche, notammint dins l'jargon d'chés médias éspécialisés, pour désinner globalemint l' sport del course à piés in pleine nature. Che terme ch'est un anglicime formé pèr l'réduccion à sin prumier élémint ed l'éspression améritchaine « trail running », qui sinnifie litéralemint « course à piés dseur sintier » pi qui désinne dins chés poaiyis anglofones l'meume pratique,.

Un trail désinne auchi un événemint (compéticion) d'che sport, aveuc eune définicion pi des règles variabes chelon chés organisacions ésportives. Dins ch' langage courint, « courir un trail », désinne généralemint ch' foait d' participer à eune épreuve kronométrée, alorse eq « pratiquer ch' trail » foait référinche ach sport trail in général. Ech pratiquant s'lonme atlète, coureu o traileur (ach feuminin, traileuse).

D'autes éspressions franchoéses désinnette parfoés globalemint che sport o loésir : notammint « course nature », souvint utilisée pèr chés médias généralisses pour éspliquer ch' trail aupré dech grind public ; l' « course in sintier » utilisée ach Canada ; o pus raremint l' « course d'pleine nature » erconmandée pèr l'conmission franchoése d' terminolodjie o anchiennemint « course tout-terrain ».

Quand l'terrain est montagneux, chés médias pi pratiquants désinnette tré souvint che sport pèr « course in montanne » (à distinguer del course in montanne qui désinne auchi eune sortie d'alpinime). Eune course in montanne ch'est auchi un tipe d'compéticion distincte pi réglemintée, pouvant inclure des courses dseur route (à l'inverse dech trail) pi un parcours comportant toudis un important dénivelé cumulé (cotes à monter o descendre). Quand eune compéticion d'trail est tré londgue (ach moins 80 km), al est généralemint désinnée conme un ultra-trail.

 Pratiques distinctes 
Ech trail s' singularise, pèr ses éspécificités, dech cross-country, lequel s' court égalemint dseur un terrain naturel. Chés épreuves d'cross-country sont courtes (troés à douse kilomètes) pi ch' terrain balisé est larche (ach moins 6 mètes) afin d' favoriser chés stratégies d'équipe pi faciliter chés dépassemints. Chés épreuves d'cross-country sont fortemint réglemintées (pèr des fédéracions nacionales) pour l'choés dech parcours, chés risques pi chés obstacles autorisés, l'distanche et pi chés critères d'compéticion. À l'inverse, l'organisacion d'compéticions d'trail est libe (parcours, inscripcions, règles) pi chés distanches dépassette généralemint dis kilomètes pi peuvette dépasser chint kilomètes pour chertains trails d'ultra-induranche.

Ech trail diffère égalemint dech raid nature ; ech parcours d'un raid peut ète réalisé in pusieus étapes (nuits d' repos), nécessiter eune gestion autonome dech bivouac pi comprind souvint eune liberté d'parcours o eune dificulté d'oryintacion. À l'inverse, dins eune compéticion d'trail, ech parcours est toudis réalisé sans étapes (pos d'arèt dech kronomète), aveuc queques points d'ravitaillemints o repos mis in plache pèr chés organisateus, dseur un parcours balisé obligatoére. D' meume, ech trail est diférint del course d'oryintacion, laquelle utilise des balises . Si un trail peut ète couru dseur l' nèges, il s'diférincie toutefoés del course in raquette. Ech trail s'distingue auchi del course à obstacles, basée dseur l'aménagemint et pi l'franchissemint d'obstacles artifichiels.

 Histoère 
In tant eq pratique ésportive à part intière, ech trail n'est codifié eq edpis ch' mitan d'chés innées 1990, moais des compéticions d'course à piés s'déroulant in montanne o dins ch' désert existette edpis des décennies. Ech trail resse considéré conme « l' troésième évolucion del course à piés apré l' jogging dins chés innées 1970-80 et pi l' maraton pi son culte del performance dins chés innées 1980-2000. »

 Courses britaniques in montanne 
L'origine dech trail est parfoés rattachée à l'tradicion d'chés courses in montanne organisées edpis pusieus sièkes dins chés iles Britaniques. Chele prumière course d'montanne connue auroait té organisée pèr ch' roé Malcolm III d'Écosse ach XIe sièke, aveuc l'ascinsion del coline Craig Choinnich afin d'recruter un messacher roéyal.

À partir dech XIXe sièke, d'nombeuses courses dseur chés colines pi montannes d'chés iles britaniques sont rapportées dins chés documints historiques : in Irlinde, in Écosse, in Ingueltière, etc. Des défis intre villageois o intre professionnels del montanne (bergers, guides). Ches courses, souvint organisées lorse d'fètes locales, perdurette aveuc l'émergince dech sport modérne pi l'course in montanne (o fell running « course d' coline ») dvint un sport à part intière. Ach fil d'chés innées, des structchures s'créette (à l'eximpe del Fell Running Association inglése in 1970) pour fédérer chés coureus amateus et pi leus clubs. À partir d'chole époque, chés courses d'colines o montannes deviennette d'pus in pus nombeuses.